khistorydata/jeongjo-sjw-relations huggingface dataset:
정조 14년
持平崔重圭啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法翼魯亟令王府設鞫得情施以當律驥顯弟龜顯亟令王府設鞫嚴問期於得情龜顯二歲等七罪人竝令王府更爲捉囚嚴鞫得情夬施當律新除授掌令朴猷煥時在京畿果川地司諫院正言沈奎魯時在京畿龍仁地正言申史澳時在全羅道珍山地請竝斯速乘馹上來事下諭答府曰不允下諭事依啓
정조 14년
義禁府啓目粘咸鏡道罪人放未放回啓云云本府所管定配罪人未放秩竝依啓聞施行他餘罪人等令刑曹稟處何如判付啓依回啓施行爲旀名以赦典本道之獨無蒙放之人其可乎强覓之則重獄外只有閔致和一人姑爲放送事分付爲良如敎
정조 14년
義禁府照目平山前府使徐有和矣議處公事判付內違越軫弊之飭敎其罪猶歇援用不屑之悖例其情可痛渠非昏憒者流似此人事優可知之乃敢冒犯之事畢竟不用與自當姑無論一出富監已屬難貰以此知悉照律罪杖一百收贖告身盡行追奪徒二年定配以父年七十九無兄弟獨身收贖私罪奉敎依允爲旀功議各減一等爲良如敎義禁府照目淸安前縣監李宗魯矣田政事體何等嚴重而下戶脊土白徵疊賦論厥所爲極爲可駭以此照律罪杖一百收贖告身盡行追奪私罪奉敎依允義禁府啓目咸陽前府使任希雨原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依同罪他倅例勘放後草記爲良如敎義禁府啓目天安前郡守徐命珪原情云云傳旨內辭緣泛稱遲晩刑推得情何如判付啓依同罪他倅例勘放後草記爲良如敎義禁府啓目粘向前許鞏議處云云以此照律何如判付啓附過放送爲良如敎
정조 14년
刑曹啓目粘連靈光金會兌獄事更令道臣另加査究期於取服何如判付啓査案疎漏當問不問果如卿曹跋語道臣推考纔已許施於判堂回啓今不更論而殺死之獄何等致愼處則按問之際初不索意用心者營邑事萬萬可駭原狀本勿施使卽更覈改修正上送事嚴飭大抵本道文案輒費數次點退之酬應揆以國體屑越甚矣此意竝以各別措辭行會爲良如敎
정조 14년
庚戌四月二十一日卯時上御誠正閣輪對官入侍時同副承旨洪義浩記事官徐有聞記注官金良倜金鳳顯軍資判官李英胄禮曹正郞申宅和兵曹正郞李龍柱戶曹佐郞趙厚鎭校書校理成大中以次進伏訖上曰輪對官以次進前奏職姓名及職掌可也英胄進前奏職姓名訖仍奏曰掌米麪矣宅和進前奏職姓名訖仍奏曰臣掌典享色矣龍柱進前奏職姓名訖仍奏曰臣掌政色矣厚鎭進前奏職姓名訖仍奏曰掌判別房矣大中進前奏職姓名訖仍奏曰掌書籍矣上曰遺在以次進奏可也英胄曰大米三千四百二十三石零太七百六石零田米五百四十六石零矣厚鎭曰白綿紙一萬五百八十卷零厚白紙一千二百八十卷零楮注紙八十卷零黑角二百五筒貂皮一百十二丈豹皮十二丈虎皮八丈獺皮八丈鍮鐵四百四十斤丹木一千二百五十六斤紬十同三十九疋木一百四十八同布三百八十一同二十八疋牛皮四十二令鼠皮九十張銅四百斤鑞三百斤矣上曰輪對官先退可也英胄等以次退出義浩曰假注書洪樂游以其親病須資出去昨日省記旣不塡入今日廳坐又不仕進雖與無端不進有異事體所在殊甚未安所當重勘而本院請推之外無他可施之罰何以爲之乎上曰汰去可也出擧條命讀公事書判付訖命退承史以次退出
정조 14년
庚戌四月二十一日酉時上御重熙堂坐直承旨入侍時同副承旨洪義浩記事官徐有聞記注官金良倜金鳳顯以次進伏訖上命書傳敎曰水原新治每歲園幸之路自多試射放賞格所用又有間月或逐月賞射之新式及五哨新作哨軍各項射銃賞格箭竹木綿本府待令之際苟且莫甚自今年爲始嶺營射軍木五同兩湖備局納箭竹百浮區劃本府仍令本府儲置進排事令廟堂分付畿伯及三道伯命退承史以次退出
정조 14년
行都承旨柳戇坐左承旨李祖承坐右承旨金履正坐左副承旨李益運坐直右副承旨洪聖淵坐同副承旨洪義浩坐直注書徐有聞仕直一員未差假注書李海隣仕事變假注書任㸁仕
정조 14년
藥房都提調金鍾秀提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
洪聖淵啓曰明日常參經筵敢稟傳曰停
정조 14년
李祖承啓曰大司憲執義掌令一員未差掌令閔彝顯在外持平崔重圭吳泰賢呈辭監察茶時之意敢啓傳曰知道
정조 14년
李益運啓曰御管廳將官來言今日本廳軍兵日次私習云矣敢啓傳曰知道
정조 14년
洪樂游汰去代以李海隣爲假注書
정조 14년
柳戇啓曰假注書李海隣時無職名依例付軍職冠帶常仕何如傳曰允
정조 14년
傳于李祖承曰同副承旨入侍
정조 14년
以全羅監司狀啓二月令藥材中馬藺花玄胡索節候尙早未及産出限內不得封進惶恐待罪事傳于洪聖淵曰勿待罪事回諭
정조 14년
洪聖淵以弘文館言啓曰副應敎成德雨旣有只推之命卽爲牌招察任何如傳曰允
정조 14년
洪聖淵以內醫員都提調提調意啓曰慶尙道春等退送改封進人蔘爲一斤五兩而臣等率諸醫官十分看審則無一可合於進御者就其中只捧二兩八錢而其餘一斤二兩二錢又爲退却矣御藥事體何等嚴重而初旣不善察飭以致多數退却及其過期改封蔘品之劣下又甚於前其在國體萬萬未安差員之不爲定送亦涉疎忽慶尙監司李祖源拿問定罪該道審藥令攸司從重勘治何如傳曰允道伯姑先推考可也
정조 14년
李益運以備邊司言啓曰水原軍兵試射放賞格所用以本司納兩湖箭竹一百浮今年爲始區劃本府事命下矣每年各五十浮分定兩道不如一道之全當以兩道輪回輸送又不如一道之永定且湖西各邑年年所納數未滿百浮者居多竹品亦不及於湖南全羅兵營所納箭竹一百浮今年爲始直爲輸送水原府之意分付何如傳曰此甚便好依草記行會可也
정조 14년
金履正以義禁府言啓曰忠淸監司鄭存中査啓據刑曹粘目內淸州前營將李昌培移本府處之事允下矣李昌培下去黃海道金川地云依例發遣府書吏拿來何如傳曰允
정조 14년
李祖承以義禁府言啓曰因咸鏡道放未放啓本本府回啓判付內閔致和姑爲放送事命下矣茂山府遠地定配罪人閔致和姑爲放送事分付該道道臣之意敢啓傳曰知道
정조 14년
金履正以義禁府言啓曰時囚罪人任希雨徐命珪原情公事判付內依同罪他倅例勘放後草記事命下矣任希雨傳旨內戊戌以後反餘掃庫各穀犯用夥然雖曰襲膠便成邑例事旣現發法難容貸令該府拿問嚴勘罪徐命珪傳旨內砲保木昨今年綿價至貴以二兩錢決知其無以辦備而若用三兩四五錢以貿則綽綽有裕人情雜費不在此中則合以言之四兩一二錢優可爲之而以繡啓所論列觀之全州之五兩四錢金溝之四兩五錢礪山咸悅之五兩天安之四兩八錢稷山之四兩六錢決知其奸吏之所舞弄而該守令之初不以爲民去弊爲心者灼然可知一疋之役當爲二兩而適因綿貴至於倍徵則此已切可矜憐況於倍徵之外又有所徵殆近三倍者有之該守令雖有已遞而歸者此其罪不可不勘拿處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣任希雨徐命珪各杖一百收贖告身盡行追奪放送之意敢啓傳曰知道如有功議各減一等可也
정조 14년
金履正以義禁府言啓曰任希雨徐命珪各杖一百收贖告身盡行追奪照律草記批旨內如有功議各減一等事命下矣任希雨祖守迪揚武原從功臣全昌尉異姓五寸親徐命珪四代祖景霌扈聖功臣達城尉四寸親云竝功議各減一等各杖八十收贖奪告身三等之意敢啓傳曰知道
정조 14년
刑曹啓目粘連定配罪人放秩未放秩乙良竝依啓聞施行爲白乎旀甲山金昌賢物故徒流案頉下是白遣未至配所罪人陳忠伊段合有流釋之典而因特敎赴配則有難擅便上裁何如判付啓只依回啓施行爲旀陳忠伊本曹回啓雖請放送廚院作弊害歸民邑況同罪之人旣命移錄仍配何無論理乎以勿限年改錄而甲山金昌賢之逃且死該邑尙不覺察至登於未放秩本罪之外尤可駭也該府使待拿來重勘道伯亦爲推考爲旀未放秩中永興府田相議放送慶興延德潤不足責若知德相本罪以湖中衣冠之倫明於逆順之別豈後於京華況旀以延爲姓則要是己巳忠臣延最績之後德相流外本罪渠之沬血又必倍於他家人切勿持疑卽爲放送俾作平民以效湔釁之方爲旀文川姜翊文高原金慶瑍等段已有日前判下依此擧行爲良如敎
정조 14년
刑曹啓目粘連靈巖郡殺獄罪人千業奉獄事已具之案有不敢一二起疑之見遽議傅生上裁何如判付啓大凡殺獄原恕之規除非實因之不明屍帳之沒緊詞證之無人不可議到於低昻設或三者俱備求之於法理之外一曰關係天倫二曰參量本心外此寧或容異辭別見乎此獄段自初審理必付仍推之科者非忽於欽恤非歇於審愼是置崔哥得明者之死死在打不在病實因明矣脅非要害破非發變乎屍帳緊矣證佐雖似參差要不出業奉癸同業奉兄也癸同弟也得明之死於彼兄弟中一人固躍如則兄弟共犯首從雖難別家人共犯只坐家長爲此獄準備語況業奉之跡較勝於癸同者乎然則詞證豈可謂無其人乎常於殺死之獄文案一徹看閱百回値夜不覽燭屢跋當飯每致食失時恐有橫羅之怨仍成金石之案乙仍于揆諸法而不可活則反之於情情與法莫可闊狹又必較看於痕損之鎦銖分寸供招之字句旨意自以爲十分無疑然後始開口於下筆斷斷此心期欲冤無覈盆殺必償命惟齊不齊庶不夫其正是如乎此獄耳亦何必如是靳持而姑不得其犁然會心之端乙仍于道伯再傅生科而旣問於亞堂又問於爾咨且不能遽決到今兩堂之見亦無新奇之語則此獄長在殺活未判間乎第令道伯別具意見嚴飭推官後同推時一一盤覈於正犯斯速狀聞方當農節應問各人不必無端捉來徒貽弊端若有違舛不可不對造者亦必卽問卽放俾無滯囚之事事竝以申飭分付爲良如敎
정조 14년
庚戌四月二十二日二更三點上御重熙堂坐直承旨入侍時左副承旨李益運同副承旨洪義浩記事官徐有聞記注官金良倜金鳳顯以次進伏訖上命益運書傳敎曰柳增萬之渭原貪饕悖戾之罪惡奚獨殺無赦近來紀綱雖曰解弛如渠幺麽賤弁恣行不法毒流生民渭原之民果何辜也卿之莅任幾朔僅始登聞所謂狀辭似緊似歇無到底嚴明之意何惜於增萬而玩愒乃爾乎於是乎益覺渠暗中權力廣布京鄕增萬之行胸臆無事不犯無處不汚纔有一一推給之朝令而勿論災結與諸般所犯先從渠供及卿之狀辭刻期推給而時倅亦武弁拘於交承之顔私以不捧爲已捧以不給爲已給則當該郡守拿致王府嚴刑得情斷不可已卿於已捧給樣報來之後別遣營裨眼同分給民間可以屬公者會付該郡仍作賑需增萬今爲死囚以卿荏弱咨且之病痛寧或顧藉乎無論渠之親屬衙客牢囚營獄星火督徵而日次訊推亦照他擧行使法紀稍舒貪風少戢卿之狀聞外許多未盡覈之事端拔例嚴覈狀聞增萬今方具格拘繫連加嚴刑期於一一輸款而後已若於囚供所吐之事道狀不出豈可曰關西有監司乎仍以此意知悉今番懲貪事傳敎與增萬供辭前後判付作成一冊大書踏印分給道內各邑俾各常目知戢小民之受困不特守宰而已邊將亦然至於本道以其有貂蔘浚膏於土卒鎭民尤屬絶矜卿爲先嚴飭所管諸鎭仍令兵使亦爲採探不法無形之類大者狀聞小者捉來重棍期有大懲創之實效事下諭箕伯大抵西關則適會事端守宰之抵罪踵相接也南邑立本之弊甚於西土賣鄕外此不正名色非理誅求豈獨西邑爲然然而不卽摘發以致朝廷之先有照燭則如許方伯烏可免重勘乎繡衣藏蹤極難每致貽笑列邑近日則皆令潛往潛來還朝後始出書啓或竝與書啓而不出爲今日守令者雖欲放心其可得乎若不頒示無異罔民有此敷諭卿等知悉各令諸倅知之事下諭于關西外諸道監司以平安監司沈頤之鐵山前府使洪百游龜城前府使金衡柱寧邊前府使許𣷯慈山前府使蔡緯夏泰川前縣監睦萬中德川前郡守申曮熙川前郡守鄭勗世肅川前府使林永老等不治不法等罪狀査啓命益運書傳敎曰諸倅所爲或所覈不及所料或所査過於所知今若一一以傳敎分等酌處無異該府議處公事事涉屑越令判金吾待朝開坐與諸堂聚會詳閱拔例逐條論理議處仍以可勘律名稟裁則自有措辭判下處分矣其中賣鄕之類爲先令道伯所謂作俑之衙客冊客一竝牢囚營獄盡數徵給各該邑民間後狀聞未收殺前道臣親執日次訊推與同推狀啓同爲修啓而若於徵給之際虛實相蒙道伯之首先被勘姑無論各該守令之瞞報者當令道伯拿致營門嚴加決杖卽其地方定配仍施禁錮之典此意令廟堂先卽行會於箕伯處仍令星火知委該邑俾各惕念擧行上曰政官待開門牌招開政出榻敎命退承史以次退出
정조 14년
行都承旨柳戇坐左承旨李祖承坐右承旨金履正坐左副承旨李益運坐右副承旨洪聖淵坐直同副承旨洪義浩坐直注書徐有聞仕直一員未差假注書李海隣仕事變假注書任㸁仕
정조 14년
洪聖淵啓曰明日常參經筵取稟傳曰停
정조 14년
傳于李祖承曰右承旨入侍
정조 14년
傳于金履正曰罪人柳增萬拷訊限滿今日開坐依例日次加刑云前供中未輸款諸條一一取招捧草供以入事分付
정조 14년
金履正啓曰合辭方張之時兩司無詣臺之員事甚未安今日政新除授兩司諸臺竝待下批牌招持平崔重圭吳泰賢一體牌招何如傳曰允
정조 14년
有政吏批判書洪良浩病參判趙鼎鎭進參議未差行都承旨柳戇進啓曰判書洪良浩病不來參議未差小臣獨政未安何以爲之敢稟傳曰仍爲之以李致中爲大司憲李敬一爲大司諫許晊爲執義尹行履爲司諫柳河源爲掌令柳匡天爲獻納李基恒鄭晩錫爲正言朴奎淳爲校理
정조 14년
兵批判書李𡊠進參判柳誼病參議李命勳病參知金履正入直左副承旨李益運進以李樸爲同知崔溪爲武兼具綘爲備邊郞李羲星爲三陟營將朴慶履爲造山萬戶同知單朴厚種僉知單徐宅修閔修顯趙榮豐副司直單嚴思晩李昌漢張至冕護軍單宋銓李周顯朴猷煥副司果單申史澳沈奎魯
정조 14년
洪義浩以御營廳言啓曰本廳千摠柳增萬貪贓旣已現發不可置之於將官之列汰去之意敢啓傳曰知道
정조 14년
金履正以義禁府言啓曰保放罪人蔡緯夏洪百游金衡柱許𣷯睦萬中鄭勗世林永老等査啓旣已啓下依例還囚後議處之意敢啓傳曰知道
정조 14년
洪義浩以刑曹言啓曰因三嘉縣殺獄罪人朴道經獄事草記回啓批旨內似此情理似此實因有傅生之何道何邑某某人乎詳考草記可也事命下矣溯考年來獄案則夫殺其妻或爲同推或爲結案因特敎傅生者其數爲屢十名而實因情犯各自不同其中任實金永化與其妻林召史靜夜同坐夫織席女緝麻語及永化之多負債錢轉成爭詰揮檠一打頭部破傷翌日致命而永化之一子一女泣訴營邑乞活其父臨陂石奉伊發怒於其妻韓召史之趁不斗量穀物擧食床打頭部四日致命而無母十歲之兒呼訴營邑乞活其父新溪朴春卜與其妻姜召史七年同居連生二子而醉怒於時或不炊或打或踢翌日致命開城府徐仁行與其妻李召史十年同居初無反目之事而販商出往屢月還家則其妻不得志於其母其嫂故因此爭詰半把松木三次連打翌日致命自初承款已爲結案陽德金命千與其妻張召史結髮五年別無反目而因一偸粟之事拳踢交加傷處狼藉卽日致命安城柳重采與其妻李召史結髮同居殆過卄年有子女而籠中失物致疑其妻乘醉發怒大木亂打卽日致命矣以上六罪人成獄事情似與朴道經獄事有所彷彿而皆蒙我聖上酌量情法恩及幽命竝置傅生之科矣敢啓傳曰此獄情實與金永化等獄案若相彷彿惟是稚子幼女泣訴營邑一款不載於此案然子若女之往訴卽母雖已矣父必救全之意也出於油然之天倫不足爲輕重於其間而此獄則正犯妻母爲此念死女活生壻之說如使渠壻眞有欲殺之心而故殺則戀女之情寧或不及於愛壻而極口分疎乃爾乎以此以彼宜用一副當規度正犯朴道經更加各別嚴刑依已決同罪之類律名勘放事分付道臣可也
정조 14년
義禁府啓目向前淸州前營將李昌培亦問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓聽囑借卒竟作殺擧如許營將不可歇勘嚴加照律以聞爲良如敎義禁府啓目咸陽前府使李漢籌亦原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編上裁何如判付啓其矣發明之說亦足可據是喩論理議處爲良如敎義禁府照目襄陽前縣監洪九瑞矣本府議啓內黃場封山事體何等至重而二十二株之加斫道臣論啓殊甚明白是白乎乃渠供則縷縷稱冤極口發明今不可專倭之於犯禁潛斫是白乎旀至於九立板之取用渠旣自服情雖似然罪因難恕以此照律罪告身盡行追減死定配私罪奉敎依允
정조 14년
刑曹啓目粘連海州牧殺獄罪人趙命得更令依前訊推期於得情之意分付道臣何如判付啓不殺淫婦只殺婢夫見此案者孰不振腕乎命得尙掣媦妹而情彦星又何故而目見寡嫂與惡漢行淫之擧不能登時竝殺乎成獄則等耳一殺而一縱於渠果何益蔽一言曰痴物此猶不關於斷獄之方而反復原案參情究理節節有可生之端段段無用法之意是置原初彦星諸人之往詰婢夫家也與渠妻渠妾命得命大等作伴趕追而先犯手勢且縛且曳者命得兄弟也從傍助力執而毆之者渠妻與妾也渠特在這裏爛熳混論而已眞所謂誰知烏之雌雄兺不喩命得處被打實狀鄭斗心立證而斗心死者之父也彦星之躍出捽毆趙召史納招而趙召史命得之妹也無論如此如彼皆非公證之命得彦星未必爲眞箇正犯此一可宥也按律文士族婦女恣行淫慾瀆亂風敎者竝婢夫絞所謂趙與李皆非常賤則婢夫絞律死者烏可免乎此二可宥也其母潛婢其子殺婢夫猶近於義父而殺不許償死殺嫂與妹之婢夫者其罪何至於必誅而莫可貸乎此三可宥也淫奔之妖物漏網於三尺而爲弟爲妹門戶爲綱常雪憤逞怨者豈令瘐斃於獄中此四可宥也婢夫京文在法應誅去法當殺特以本夫之作故已久不死於當死之手而今其被死非浪死非橫死也償命何足爲慰死者之冤傅輕何可曰屈三章之憲乎此五可宥也共毆而同犯男三女二寧有彼此涇渭則孰當作尊長孰當爲家人此六可宥也六條可宥之端傡姑捨是卓矣彦星妻吳女痛夫非命辦死於成案之前此獄而若償命則是欲償京文不必償之命而還使是女結恨茹鬱於九泉雖以有司者執法之論於此定容別見此七可宥也海州囚趙命得李彦星等一竝放送以不告官擅殺律刑推一次爲旀淫女趙召史段罔之生倖也雖不追施死律止降本邑婢案太失於寬令道伯親執嚴刑三次日次次次準次後遠惡地永屬官婢爲旀吳女之死縱不免傷勇勇夫猶難責之以中行矧乎女人褊性其死也死於夫事視諸趙女禽獸之行不啻氷蘗在朝家樹風敦俗之道宜有別般嘉尙令禮曹以合施之典覆奏稟旨事竝以分付爲良如敎
정조 14년
刑曹啓目粘安岳郡殺獄罪人金再重依前訊推期於取服之意分付道臣何如判付啓本道何多悍校頑隷黃州旣判官隷犯案安岳又有邑校此獄犯之輕重情之如何姑無論此等獄案輕議原情之論道內小民將不得放心餘啄依回啓施行爲良如敎刑曹啓目黃州牧殺獄罪人奴廣彩更令道臣嚴刑窮覈期於得情當該初檢官推考何如判付啓安岳旣有似此之獄大抵本道官人之悍惡可知傅輕一款姑難遽議依回啓施行爲良如敎刑曹啓目海州牧殺獄罪人金檢忠依前訊推期於取服之意分付道臣至於屍親段置渠父被打之後趁不告官不可無罪亦令道伯嚴刑懲礪何如判付啓道啓曹讞俱有意見依回啓施行爲良如敎
정조 14년
右議政金鍾秀箚曰伏以臣卽伏見義禁府覆啓判付有茂山府定配罪人閔致和姑爲放送之命臣於此不勝驚惑憂歎之至噫嘻致和罪犯之關係非常雖只以伊時堂箚中雅說誑惑不測難言等語見之可知其爲罔赦則初不覈訊徑先酌處已是失刑之大者當此國憂孔殷世道日敗之日似此陰邪凶悖之類決不可使之復近京輦欲望聖明淵然深思亟寢成命焉臣於日前聯箚批旨中有悚澟不敢自安者顧安敢爲言事計而過計之憂中心耿耿玆不得不戴罪冒瀆亦願早被嚴譴以肅邦憲公私之幸也取進止答曰省箚具悉卿懇閔致和放送事非不知近於小人之幸而名以赦典北關不可無一人擧論故耳際見卿箚以國憂孔殷陰邪凶悖之類不可復近京輦爲言認出爲世道之意所請依施赦令亦不可不信仍令該府他道量移仍傳曰此批答遣史官傳諭
정조 14년
吏曹判書洪良浩疏曰伏以臣伏蒙由暇往省先隴恩榮所被松楸動色獲伸霜露之感倍切攢祝之私仍伏念臣猥以無私久叨匪據孑然一身冥然獨行觸處昏憒全無省覺每一行政罪戾層生而幸蒙聖度包容隨事指導譬如慈父之誨迷子首尾五朔無非含恩待罪之日乃於向日臺通事臣之顚妄昏謬之罪死不足贖矣蓋伊日之政諸臺作窠而仍有虛司果五人區處之命將以郞署實職通擬臺望而倉卒之際思量未周事會忙遽偶見高應觀之名在於禮郞之案而聞是湖南之高姓其族之登科者擧皆通淸故初不置慮昧然充擬於掌憲矣追後得聞則不但渠之地處本自卑微親屬亦在鄕任初不近似於臺選且以偉賊之私人常所卵育無異傔僕人多指目至發於候班稠坐臣於是不覺神魂驚悸毛骨澟悚不知所措躬也噫彼時偉是何等劇逆大憝臣於向年亦嘗聲罪致討而尙今任其容息共戴一天常切憤痛之心凡其黨與部曲之屬唯恐斥絶之不暇況彼應觀以蟣蝨之賤跡作凶逆之血黨本不宜置之衣冠之列則雖微官末職猶不可照擬而臣獨多年屛蟄耳目聾瞽渠之來歷全然不知乃敢擧擬於臺憲之淸選平日所藉手而嚴討者自歸壞了之科撫躬慙痛無面可顯此實死期將迫天奪其魄之致而幸賴宰臣慨然發憤抗言朝端俾得以開發矇迷淸汰仕路因此隄防可以益嚴醜類可以知懼而臣適受暇下鄕未及自列稽緩之罪益無所逃今始歸伏私次忙陳短章據實自劾恭俟嚴譴伏乞聖明俯垂諒察亟將應觀臺望卽行刊改削名朝籍以淸官方以峻隄防仍命重勘臣僨誤失職之罪以嚴銓法以警具僚千萬幸甚答曰省疏具悉高應觀事卿於訾議受以爲謝則遂事不必說而其人不可置之䵝䵢之科其委折之果然與否詳考草記
정조 14년
李祖承以吏曹言啓曰高應觀通淸事臣疏批旨內其人不可置之䵝䵢之科其委折之果然與否詳考草記事命下矣其弟應祿被謫委折取考徒流案則己酉年應祿以靈光座首漕倉討食之罪因營關定配於郭山矣其弟之罪名雖如此應觀之與偉賊親密之狀公議峻發綻露無餘且其弟之爲鄕任明載文案則其兄不可置之臺閣之列依臣原疏所請施行何如傳曰然則因偉事端而發配稍異豈或律名與本情相左故耶否則別無可拘之端常時親密與否査問於該道俾免䵝䵢實合綜核之政而親密亦有許多般無故時往來知面而已無他綢繆於言論事爲之跡則亦不必爲拘以此知悉擧行可也
정조 14년
吏曹參判趙鼎鎭疏曰伏以臣備數銓官冒沒行政凡幾日也秪緣當局而昏錯臨事而惶懼放倒淸朝之四維恬不自處畢竟僨敗理所必至果於向日候班以高應觀掌通事公議峻發矣應觀之人地不似固無論渠以時偉家私人爲世指目則郞署漫職猶不可仍置況於臺望之新通乎噫偉賊是何等凶逆何等大憝也至今共戴一天必誅之義同憤之情臣固自倍於他人若知應觀出入於此賊之家則固當驚𢥠反走若浼之不暇而臣於應觀不識面目素昧聲息其門閥之卑微逆家之親密初不聞知當其通擬之時漫不可否臣罪於是乎萬死猶輕而適値齋日自劾之章未卽登徹嚴命之下不敢更引有政輒應殆若無故長堂陳疏而臣以同罪之人厭然承膺始因長堂疏還給之敎惶愧震越逬出關外五內失守求死不得而終又怵迫義分竭蹶赴政重自陷於無忌憚之科臣實自取尙誰尤哉噫臣受殿下陶甄之恩拂拭之私天地何海未足以形容而今此自作之孽無異於匍匐而入井仰累曲保之恩自速罔放之罪此亦臣窮命所使靜言思之如不欲生玆敢席藁朝房瀝血陳籲伏乞聖慈依賜鑑諒將臣所帶銓職先令鐫削仍命攸司置之重辟以爲人臣孤恩負國者之戒高應觀臺望亟令刊改以重淸選以嚴隄防千萬幸甚以吏曹參判趙鼎鎭上疏傳于洪義浩曰高應觀地處之如何未必拘議之信然且其弟之定配亦由漕滄事云則尤不必以此爲拘而所謂人之云云雖屬情外之誚付之無辨之科可也日前政牌之無端違召旣違受以爲罪之意反淺悻悻之跡誠不善思矣況於伊時只參議席不容一辭業已照燭無餘何必露作處義殆若與之較挈然後方可謂風采模稜乎無論甲乙此等事但當摧謝而已近來風習唯以相抗爲勝事其猥屑之習無嚴之態反有甚於舊日黨戰方張之時此非獨謂今亞銓事也此疏還給廷臣此等之習各別嚴飭
정조 14년
庚戌四月二十三日午時上御重熙堂右承旨入侍時右承旨金履正假注書李海隣記注官許鞏金鳳顯以次進伏訖上曰柳增萬供辭其果入來乎履正曰未及入來矣上曰供辭到院後承旨卽爲詣閤可也仍命退承史以次退出
정조 14년
庚戌四月二十三日未時上御重熙堂右承旨持草供入侍時右承旨金履正假注書李海隣記注官金良倜金鳳顯以次進伏訖上命讀供辭仍書判付上曰吏判上疏入之賤臣承命出持入上命讀仍書批答又命讀右議政箚子書批答訖仍命退承史以次退出
정조 14년
金履正啓曰大司憲李致中未肅拜執義許晊掌令柳河源持平吳泰賢崔重圭呈辭掌令閔彝顯在外監察茶時之意敢啓傳曰知道
정조 14년
傳于柳戇曰右副承旨入侍
정조 14년
傳于李祖承曰査啓旣出之後鄭勗世罪狀萬萬無狀別軍職爲先墨名事分付
정조 14년
柳戇啓曰未下直守令皆令當日辭朝事命下矣龍宮縣監閔光暹兩司俱未署經云憲府除在外未肅拜呈告人竝卽牌招鴻山縣監金晉柱扶餘縣監李圾憲府則雖已署經諫院則大司諫正言未差司諫尹行履獻納柳匡天正言李基恒俱在外不得備員署經何以爲之敢稟傳曰近來有除輒稱在外寧有如許事體乎元居鄕外禁推在外及未肅拜呈告諸臺竝許遞政官牌招開政差出待下批牌招察任昨日飭敎之後勢難行公判堂情勢亦然竝許遞前望單子入之
정조 14년
吏曹判書參判前望單子入之吳載純李秉鼎落點
정조 14년
柳戇啓曰吏曹判書吳載純參判李秉鼎牌不進推考傳旨今方捧入而開政命下之後如是違牌事甚未安更卽牌招何如傳曰允
정조 14년
有政吏批判書吳載純進參判李秉鼎牌不進參議未差左承旨李祖承進以曺允大爲吏曹參議李義行爲大司憲洪秉聖爲大司諫李東稷爲執義宋銓爲司諫許晊爲掌令李敬心柳畊爲持平李尙度爲獻納李萬榮李相璜爲正言安秀民爲刑曹正郞成種仁爲中學敎授
정조 14년
兵批判書李𡊠病參判柳誼入直進參議李命勳病參知金履成病同副承旨洪義浩進副司直單洪良浩趙鼎鎭
정조 14년
傳于李益運曰明日當由逌瞻門展拜該房知悉
정조 14년
以京畿監司金思穆狀啓楊州牧使李儒敬長湍府使李運昌農形稽報罷黜事傳于洪義浩曰稽報罪小跟捕勞多姑先推考事回諭
정조 14년
洪聖淵以弘文館言啓曰新除授校理朴奎淳卽爲牌招察任何如傳曰允
정조 14년
金履正以義禁府言啓曰時囚罪人洪九瑞告身盡行追奪減死定配照律公事判付內依允啓下矣洪九瑞全羅道康津縣減死定配而以議啓內辭意具罪目依例發遣府書吏押送配所之意敢啓傳曰知道
정조 14년
金履正以義禁府言啓曰罪人金文瑞辛漸李良弼趙慶一已爲拿來依承慶恒趙慶輔等例具格嚴囚南間之意敢啓傳曰知道今日開坐時爲先施威嚴問捧草供以聞可也
정조 14년
禁府啓目罪人柳增萬口招云云準次嚴訊之下箇箇自服旣犯死罪所當直捧結案是白乎矣有捧草供以入之命上裁何如判付啓二百結偸用一款今招竝與作錢數爻雖曰自服攛挪破補之外所謂入已云云不逾六百數此非欺瞞而何大小米換弄事所招亦不一一直陳賣任事豈如是數少乎外此諸條無不游辭呑吐者其矣原情節節痛惡兺不喩公貨公穀之許多犯手及非理不法之剝割亦不可勝計則屢次嚴訊一直漫漶渠是何人獨不畏死而畏刑乎待後日次更良加刑期於得情爲良如敎
정조 14년
刑曹啓目粘連知禮前縣監李性重係是朝官移義禁府處之金泰亨段元不見軍保而誣罔呼籲誠極痛駭分付道臣照法勘處田民還屬一款田土旣在沃川地云令土在道臣詳査決處何如判付啓依回啓施行爲旀事實旣如此該守令濫重推考爲良如敎
정조 14년
刑曹啓目粘善山府殺獄罪人李三得獄事亞三堂具意見論理回啓云云按獄之法不當若是疎漏當該兩檢官一竝推考警責何如判付啓此獄之治可殺者兩檢官前前道伯前道伯前前判堂前判堂也治不必殺者兩檢官也時道伯也本曹參議也欲從衆則殺論者亦欲獨斷則不成體段之獄理難以一時意見遙度而臆決且況前度判付未覽有十分可恕之端乙仍于伊時措語反不免緊束到今雖不必憚於先見之轉圜而果難摸索說去分明執定世無臯陶將於何就質辨疑乎第付道伯與推官親執詳閱仍又別出意見究覈狀聞後稟處爲有矣時値農務無隙應問各人除非不得不對質者切勿輕易推捉問亦須卽放送事竝以分付爲良如敎
정조 14년
崇政大夫行龍驤衛司直兼判義禁府事臣李文源嘉善大夫工曹參判兼同知義禁府事臣趙宗鉉嘉善大夫行龍驤衛副司直兼同知義禁府事臣洪秉瓚嘉善大夫行龍驤衛副司直兼同知義禁府事臣洪明浩等疏曰伏以臣等忝叨金吾之任凡於讞獄議律之際每恐輕重之失宜以致自陷於大戾日前茂山罪人閔致和特放之命臣等俱極昏昧未覺其罪犯之至重視若尋常竄配率爾奉行矣卽伏見大僚之箚臣等愚迷之失怳然自知噫彼罪人之陰詐凶悖實關世道之憂而固不可輕議於放釋則臣等旣在接法之地只知將順爲美不知據法以爭臣等不職之罪實無所逃矣至於他道量移之敎雖仰轉環之德意而臣等於大僚之言惶愧之不暇則其何敢更爲奉承乎跡涉慢命益增死罪玆敢聯章自效仰瀆崇明伏乞特加深思亟寢成命仍降威罰以治臣等失職之辜焉臣等無任屛營祈懇之至答曰省疏具悉卿等疏引誠過矣大臣豈有深意於卿等之擧行乎至於竝與量移而不爲擧論尤過矣卿等勿辭行公
정조 14년
庚戌四月二十四日辰時上御重熙堂右副承旨入侍時右副承旨洪聖淵記事官徐有聞記注官金良倜金鳳顯以次進伏訖上命讀公事書判付訖仍命書傳敎曰未下直守令皆令當日辭朝命退承史以次退出
정조 14년
行都承旨柳戇坐左承旨李祖承坐右承旨金履正坐直左副承旨李益運坐直右副承旨洪聖淵坐同副承旨洪義浩坐注書徐有聞仕一員未差假注書李海隣仕直事變假注書任㸁仕
정조 14년
上詣景慕宮入齋室後內閣政院玉堂藥房口傳問安答曰知道
정조 14년
金履正啓曰未下直守令皆令當日辭朝事命下矣大司諫洪秉聖司諫宋銓執義李東稷掌令許晪持平李敬心柳畊牌不進罷職傳旨今方捧入而大司憲李義行掌令閔彝顯正言李萬榮俱在外正言李相璜未署經只有獻納李尙度一人無以備員署經云何以爲之敢稟傳曰違牌臺諫只推更爲牌招申飭署經
정조 14년
柳戇啓曰今四月二十九日忠淸道淸州地文簡公金凈祠遣承旨致祭事禮曹單子啓下矣何承旨進去乎敢稟傳曰右副承旨進去
정조 14년
柳懲啓曰吏曹郞廳來言御覽官案修正次請出矣敢啓傳曰知道
정조 14년
傳于李益運曰出宮門路協陽門爲之
정조 14년
以次對頉稟傳于李益運曰還宮後來會
정조 14년
李益運以訓鍊都監言啓曰今四月二十五日景慕宮展拜時因兵曹節目弘化門軍三十名把摠趙升鉉哨官兪鉉商率領挾輦侍衛弘化門軍五十名哨官鄭潤玉率領出付排立當次營門還宮後還爲入直而竝待標信擧行之意敢啓傳曰知道
정조 14년
李益運以御營廳言啓曰今四月二十五日景慕宮展拜時依兵曹節目集春營入直軍五十名新營入直千摠曺命喆領赴禁衛營都領陣該入直哨官閔大爀率標下軍七名仍爲入直東營入直軍三十名除出入直把摠朴晉煥率領宮大門外把守而竝待標信出用解嚴後各還本處入直之意敢啓傳曰知道
정조 14년
李益運以備邊司言啓曰頃因關西道臣狀聞陽德縣還逋三千三百餘石詳細覈出勿計處地耗條只以原穀幾許登聞後限年捧入之意筵稟行會矣卽見平安監司沈頤之狀啓則枚擧陽德縣監宋俊載牒呈內色吏金宅珪等所供以爲癸巳夏等都色吏鄭而平與吉成就等會計成冊中均役廳小米四千石之四字擦改以三字一千石自在隱漏中自癸巳至昨年耗上生耗者乃爲三千三百八十石零而吉成就等所逋小米元數則爲一千石皆以貧寒身故無物又無可徵之支屬且本縣以尤甚災邑民勢窮竭隣族侵徵尤非可論原穀一千石中多石者限以三年其次限以二年徵捧則可紓民力令廟堂稟處爲請矣當初所逋原穀一千石竝計近二十年耗條今爲三千三百八十石之多所謂耗條卽不過營門磨勘之紙上空簿而其在重公穀杜後弊之道耗條蕩減雖涉難愼月前行會中已以原穀限年捧入之意有所措辭且朝家旣聞之後許多穀物之盡數責徵於隣族亦所當念右項逋穀三千三百八十石內耗條依前筵稟特爲蕩減原穀小米一千石亦依狀請年限許令次次徵捧期於準數充逋而癸巳都色吏鄭而平等偸弄公穀之罪旣己身故今無可論至於各年監官色吏等雖無同情之現發者不察之罪亦難全釋從輕重勘放之意竝爲分付道臣雖以癸巳該縣監言之色吏輩刀擦穀簿爛熳幻弄而任其所爲全不照檢莫重公穀有此作奸之弊者亦極駭然不可以事在年久而置之癸巳夏等勘簿該縣監捧現告拿問處之何如傳曰允當捧該吏皆身死無近族云爾則折米千石極爲不些斗邑隣族之徵其害必遍一境此所以詢問於俄筵者也卿等之意旣參差先以可捧於監官者當爲幾石査問該邑使之狀聞後更爲稟處可也
정조 14년
金履正以義禁府言啓曰前司諫尹行履前正言李基恒等推考事傳旨啓下矣尹行履今方待命卽爲拿囚而李基恒下去京畿驪州地云依例發遣府羅將拿來何如傳曰允
정조 14년
金履正以義禁府言啓曰罪人趙慶一年近七十依判付解枷嚴囚之意敢啓傳曰知道
정조 14년
金履正以義禁府言啓曰因平安監司沈頤之査啓西邑不法守令等今方勘律而至於德川前郡守申曮旣因特敎已勘流配之典矣以道臣査啓觀之別無更請加律之罪勿論何如傳曰允
정조 14년
禮曹啓目粘連吳女合施旌閭之典是白乎矣事係恩數非臣曹所敢擅便上裁何如判付啓發遣郞官議于大臣稟處爲良如敎
정조 14년
禁府啓目粘咸陽前府使李漢籌議處云云以此照律何如判付啓依允
정조 14년
禁府啓目咸悅前縣監鄭謙煥原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
禁府啓目沙斤前察訪安宗孝原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
禁府啓目前典籍金文瑞前監役辛漸前僉使李良弼前參奉趙慶一等原情云云亦以道啓內辭意發問目施威嚴問則其捧賂一款雖有多寡之別是白乎乃終始干涉同惡相濟之狀箇箇自服所當照法重勘是白乎矣旣有捧草供以入之命上裁何如判付啓未及拿來諸囚推覈間姑爲嚴囚爲旀其中年近七十人解枷爲旀往呈議送於監營是在金潭李敏堉承永述等朝官則拿來捧供白徒付之道伯究覈爲良如敎
정조 14년
禁府照目淸州前營將李昌培矣杖六十收贖告身盡行追奪徒一年定配私罪奉敎依允功減一等爲良如敎
정조 14년
禁府照目肅川前府使林永老矣從重論杖一百收贖告身盡行追奪徒三年定配私罪奉敎依允功減一等爲良如敎
정조 14년
禁府照目泰川前縣監睦萬中矣從重論杖一百收贖告身盡行追奪徒三年定配私罪奉敎依允功議各減一等爲良如敎
정조 14년
禁府龜城前府使金衡柱照律啓目奉敎一言而蔽之曰憒憒不堪任百瘼皆從此出本府還弊鄕弊皆云一路之最則渠於是邑爲此毁畫之擧安得免謗言乎最是房嬖親屬之作奸而渠之徒仰其口尤甚無狀依此律勘配爲有矣待救療發配所謂作奸之房嬖段嚴飭道伯依前下關辭一一推給民間後厥漢嚴刑照律定配事分付爲良如敎
정조 14년
禁府寧邊前府使許𣷯照律啓目奉敎寧邊重鎭也渠經閫帥亦大吏也初見繡啓臚列與慈山鐵山兩倅俱係罔赦待査啓欲爲按法重繩及見査啓異於繡啓昨下傳敎中所覈不及所料者此也然慈倅則年過七十法當除刑鐵倅則無異死僧何足深誅至於此倅各項條件設有相左之端此等雄弁宜用加倍之典是置檢百兩面徵稅事比歉摠元式旣蠲卽五十包欲蠲初何督徵城役運灰事別給雇價似恤民弊所給不及所費者何也圖差五任事還穀折米幻弄事最爲積弊與奸竇而旣有作奸之冊客姓名差異於身犯發賣穀剩條事猶屬藉口之弊右項諸條道臣査啓旣不明白捉贓渠之發明容或無怪外此又有許多可問者設賑若能悉心殫誠和水之說何從而出乎李宗憲補賑錢貨宗憲差人輪行一境分給民間餘數付賑旣甚零星則入已與否無關於渠罪輕重而此而得談是可忍乎竝與許多補賑人之許以差任不卽差任果何意也分憂新政駭悖乃爾乎況於昨年本道民事渠有仁人之心則長日之醉非辜之杖添一不治之一案由前由後節節痛惡兺不喩秩高守令異於年少初除不解事之類則其矣許多疵政無非鼠竊蟊賊之習不可以一度査啓付之原恕之科循例照律放送其不能爲民誠心營賑役心於瑣屑之事從以縱客容奸等罪狀更良嚴問事捧口招待朝開坐擧行爲良如敎
정조 14년
禁府慈山前府使蔡緯夏照律啓目奉敎特敎差除之擧意謂不猥雜豈料若是昏憒乎況過年限姑留勿出代亦出於念其勞之意則其所奉法宜倍他人是去乙圖報未聞僨誤至此渠有人心何顔更入脩門乎繡啓道査之許多論列比之他邑十倍甚焉其中任窠發賣訟理受賂公穀犯用等罪狀名以官長豈不歸之於衙客嬖妓與奸吏輩乎此等之人不可循例照律其辜負罪狀見欺委折一一嚴問捧口招以聞爲有矣待朝開坐擧行爲良如敎
정조 14년
禁府熙川前郡守鄭勗世照律啓目奉敎眞所謂使人大慙卿等議啓中官鄕互換至登民謠云者除却許多所犯卽此貽羞大矣渠之分外濫叨已自差擬時固已慮之乞官則知覺若是透徹治郡則手脚若是慌亂如許無狀者類宜施重律況渠雖不足言以尋舊之意更除別軍職則尤焉敢干科於不法不治秩乎勿限年最遠地定配其立本料販等罪犯之出於査啓者付之道伯處之爲良如敎
정조 14년
禁府鐵山前府使洪百游照律啓目奉敎所爲之駭惡不可但以無狀言渠若有一分嚴畏之心焉敢若是狼藉乎立本挪移亦有許多般而代糴萬數豈鼴腹所可生意乎如是之故毒流一境民不堪苦渠之罪不待賣鄕卽此可謂罔赦雖以無勢沒覺自初付之不足責之科而其職命吏也其責分憂也如許蔑法之類不可循例照律其無嚴不畏之情節一一推覈捧口招待朝開坐擧行如干賣鄕比本罪猶屬薄物細故但令申飭該道與立本斂貨俾卽還屬民間爲良如敎
정조 14년
庚戌四月二十五日卯時上詣景慕宮展拜入侍時行都承旨柳戇左承旨李祖承右承旨金履正左副承旨李益運右副承旨洪聖淵同副承旨洪義浩記事官徐有聞假注書李海隣記注官金良倜金鳳顯一提學鄭民始檢校提學吳載純檢校直提學徐浩修二直提學金載瓚檢校直閣李晩秀尹行任以次隨駕上具翼善冠衮龍袍乘輿由協陽門出建陽門弘化門由逌瞻門詣景慕宮入大次展拜時至上改具冕服執圭詣板位行再拜禮仍詣廟內奉審訖詣大次還宮時至上改具翼善冠衮龍袍乘輿出逌瞻門由弘化門建陽門入協陽門還內諸臣以次退出
정조 14년
行都承旨柳戇坐左承旨李祖承坐直右承旨金履正坐左副承旨李晩秀未肅拜右副承旨洪義浩坐直同副承旨李命勳未肅拜注書徐有聞仕一員未差假注書李海隣仕直事變假注書任㸁仕
정조 14년
洪義浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 14년
金履正啓曰合辭方張之時諫院無詣臺之員事甚未安除在外傳旨未下未署經外獻納李尙度卽爲牌招何如傳曰允
정조 14년
柳戇啓曰吏曹郞廳來言承旨有闕政事取稟傳曰當日爲之
정조 14년
傳于李祖承曰左承旨入侍
정조 14년
洪義浩啓曰大司諫洪秉聖司諫宋銓牌不進罷職傳旨纔已捧入矣憲府則雖已備員諫院則正言李相璜未署經李萬榮在外只有獻納李尙度一人不得備員署經何以爲之敢稟傳曰申飭之下又復違牌萬萬駭然捧納承旨遞差違牌臺諫傳旨勿施仍以前牌卽爲入來擧行未署經臺諫亦有署前行公之例一體牌招察任
정조 14년
金履正啓曰獻納李尙度隨牌來詣闕外旣出署經旋又違牌有乖常規事甚未安推考何如傳曰允
정조 14년
柳戇啓曰卽者吏曹郞廳來言政事當日爲之事命下而判書吳載純參判李秉鼎參議曺允大俱以身病不來不得擧行云竝卽牌招何如傳曰允
정조 14년
洪義浩啓曰左承旨李祖承纔已入侍矣臣吏兵批兼進之意敢啓傳曰知道
정조 14년
有政吏批判書吳載純參判李秉鼎牌不進參議曺允大進右副承旨洪義浩進以李晩秀爲承旨李思祚爲執義柳雲羽爲獻納朴基正爲司僕正金得海爲戶曹佐郞徐浩修爲進賀兼謝恩副使
정조 14년
兵批判書李𡊠參判柳誼病參議未差參知金履成進右副承旨洪義浩進同知金光冕副司直李益運竝單付
정조 14년
以平安監司沈頤之狀啓以定配罪人鄭昌聖押去都事申湜往來時乘馬轎事及龍岡縣令張至顯甑山縣令吳在斗順安縣監鄭文在江西縣令李翊永陽德縣監宋俊載泰川縣監金孝建江東縣監鄭萬始殷山縣監李庚運等二月臺啓申禁後營下往來或乘馬轎或乘扶擔機事及江東前縣監姜世倫孟山前縣監尹致性等解官上京時乘有屋轎事傳于洪義浩曰不料國綱之如是掃地此胡大事申禁之初必欲爭先冒禁以此伎倆立朝臨民何事可爲痛惡云云猶屬歇後語其中押去都事之往來乘轎可謂變怪當該都事申湜爲先令該府嚴囚待朝開坐捧草供以聞出自侍從身先犯科細事之欺君若此將何顔面揚揚出入於筵席而似此情踪雖欲作宰能不內愧于心乎所謂擔機稍異於馬轎衆所共知病重或年老者雖不可一例責之新令之初豈敢先犯況侍從之出自三司者乎本道狀辭中轎與機無區別而此輩犯科何必更加査處以侍從犯禁守令一竝先罷後拿其中尤無狀者金孝建也多年記注薰沐自異其所奉法宜倍他人寧忍爲此踰越欺蔽之擧名登於査狀乎卽其地定配蔭官犯禁守令則侍從如此渠輩之效嚬勢誠固然宜有分等處分卽令道伯區別指名狀聞罷黜前縣監姜世綸尹致性時無職名罷黜無可論竝令該府拿問處之箕伯事萬萬駭然申禁之時以有司堂上擧行於行會之際未見按道目見守令犯科知而不禁猶無狀甚至乘轎金吾郞任渠乘往乘來似此微事無難壞毁令式大於此者何憚欺蔽朝家於此重臣惜才之過近頗假借辜負已如此誠亦爲之嗟咄譴罷譴削何敢辭也然以西民極救之政旣畀以委之寧復見瞞於此人此時遞易是豈爲西民之意乎揆以國體亦不可全然無罪平安監司沈頤之爲先越俸十等俾知欲倣賜絹之意
정조 14년
三政以柳畊爲龍岡縣令李遇濟爲江東縣監洪仁浩爲殷山縣監李泰永爲陽德縣監沈晉賢爲泰川縣監
정조 14년
傳于洪義浩曰下直守令入侍
정조 14년
柳戇以景慕宮都提調意啓曰太常所進櫻桃今方薦新於本官而宮苑櫻桃尙未成熟待爛熟薦獻之意敢啓傳曰知道
정조 14년
金履正以兵曹言啓曰今四月十七日親臨春塘臺專經武臣試射入侍時兵曹判書李𡊠所啓今此親試時未滿四矢之人依下敎竝爲決棍而大抵以武爲名柳葉箭十巡猶未滿四矢此等武臣將焉用哉前後飭礪之敎固何如而渠輩未能知畏平日全不操弓而然事之可駭莫此爲甚蓋堂下朔試射設行之法實出於朝家勸懲之政而癸卯年間臣待罪本曹時一次行之其後仍爲廢却近無聞焉誠爲慨然繼自今修明舊典武臣堂下朔試射依例設行之意出擧條定式何如上曰依爲之今之人才不若古人許久抛却之餘才落必夥然以今人情勝之時所謂復舊之定式其能連爲遵守乎不然則又必有奸弊如薦取才亦豈可成說乎曾見久遠謄錄武臣堂上試射古則無分者罷職一分至三分從重推考今亦倣用此例堂下試射只以無分者汰去其外未滿四矢人決棍或依能麽兒三次居不例越祿爲可乎係是武技成就之事不可以卿一人之見爲之問于大臣及武將後以其收議尾附卿議論理草記定式可也事命下矣依下敎就議大臣問于武將則左議政蔡濟以爲武以爲名朔射之規矢凡五十而中不得四數者不可以武言汰之顧何惜也但其中宦途身計不能無絶可矜憐者所以判兵部者不得行朔射如法也今承聖敎欲援用堂上試射久遠已例差次用罰者不害爲通變之善其無分者眞所謂愛莫助之不可不汰其職餘外二矢三矢之類罰棍準五度而止則於朝家足爲勸懲之政在渠輩必思肄習之方以是定制實無所妨且念矢之至力也人老則力衰以力衰之人責射矢之至其勢固難況遐方冷宦之蹤或有弓矢之不適其手或有衰病之不得見諒以致無分者難保其必無此弊文臣講製皆有限年則何獨於武而不然臣意從今爲始堂下朔射限以六十自六十一特爲許免則其於一弛一張之道恐似合宜伏惟上裁云右議政金鍾秀以爲人才雖曰今不如古矢數定式本不苛峻舊典變改亦涉重難聖意倘以多年久廢之餘曲軫武臣才落之冤則姑限三次或五次權行只無分汰去之例亦或爲一道云御營大將李柱國以爲武臣堂下每朔試射蓋出於勸奬之意而自近年以來絶不設行以此之故年少武臣專不操弓而肄習日前春塘臺親臨試射時至有無分之境誠極可駭名以武臣十巡之射未滿四矢之類將焉用哉臣意則朔試射逐月設行未滿四矢者依舊典施行則專意勤習似無落職之慮而至若年老之人筋力已衰不可與年少輩責之六十以上之人依堂上朔試射例以年滿懸頉恐未知何如云訓鍊大將徐有大以爲武臣堂下朔試射設行之意寔出於成就之制而近年以來一切廢却年少武臣全不習弓至有十分無分者其在飭勵之道必也復設古規而四矢之未滿者依法勘罪則庶可爲勸成之方今若以人才之不古只汰其無分參以決棍越祿等罰從略施之則武技難責其勸懲古制亦不可更張云摠戎使李漢豐以爲武臣堂下朔試射則元無年限之規比諸堂上試射可見其定制之自別且勘罪於未滿四矢者旣是不易之典而今若倣用堂上試射久遠之例只汰於無分則當此抛藝成習之時恐不無尤爲解弛之慮云矣今此大臣與武將之議間有異同而槪以論之試射之法本以寬緩之制示其勸懲之意儘是朝家良法美規也挽近以來名以武臣一自出身之後不知弓矢之爲何事或當親試才落居多朝家特以矜憐之意每軫闊狹之政而猶不知感戢之方尤肆懶惰之習其所警礪之道惟在於糾之以法也自今修明舊典每朔必行試射其未滿四矢者依例汰去俾得懲畏仍責成效恐合事宜上裁何如傳曰堂下朔試射之逐朔設行欲復古制則宜講便而易行之規豈以未滿四矢之不汰反爲害於肄技乎決棍亦足知恥而小心矣至於年老之人尤合矜念下於此之各營射會纔因特敎猶令別作年限則況官職所關乎諸議雖有參差不必因此中止自今朔試射庚暑外復舊例逐朔設行而日字則勿爲元定一日每月旬前從便設行前一日單子啓下事定式規矩則柳葉箭七巡太少片箭二巡中一巡移付於柳葉箭論罪則無分及連三次未滿四矢人汰去初再次未滿四矢人卽其試場待畢試衆所見處決棍年限則六十歲以上特爲免射可也
정조 14년
金履正以兵曹言啓曰卽者金虎門守門將安廷善所告內戌時量別監李成春着草笠入來故守門將以脫笠着巾入去之意言及則仍發守門將多發不恭之言仍以所把之扇毆打門卒之額上血流被面云故聞甚驚駭使卽率來看審被打處則果如守門將所告莫重闕門把守之卒恣意犯手至於流血之境者極爲痛駭其在懲勵之道不可仍置別監李成春出付攸司照法科治何如傳曰近來門禁何如則掖隷何敢犯科乎丁酉以後申禁之本意渠輩雖至愚豈不知之乎門禁一事掖隷犯罪則他尙何說當該掖隷令兵判決棍二十度遠地充軍行首掖隷決棍十五度入番司謁自本曹決棍畿沿充軍此後掖隷勿論草笠黑笠闕門近處着入者以攔入律論自本曹捉來先決棍後草記萬一掩置現發於摘奸入直堂郞守門將當重勘以此批旨書付本曹及守門將廳掖庭署可也
정조 14년
金履正以義禁府言啓曰保放罪人沈能迪孟子一帙能講後草記事命下矣沈能迪今已能講云敢啓傳曰放送
정조 14년
洪義浩以二所巡廳言啓曰去夜二更五點量犯夜人出身朴二才執捉依例移送義禁府之意敢啓傳曰知道近所切駭者兵曹郞廳及宣傳官之監軍也前此執頉錄置姓名者非止一人待考績時其中最甚者欲爲竝置下考以此先令渠輩知之可也
정조 14년
金履正以義禁府言啓曰因二所巡廳啓辭去夜二更量犯夜人出身朴二才移本府處之事知道啓下矣朴二才今方待命卽爲拿囚之意敢啓傳曰知道
정조 14년
金履正以義禁府言啓曰因二所巡廳啓辭去夜二更量犯夜人出身朴二才拿囚矣朴二才依例隨更數決杖二十度後放送之意敢啓傳曰知道
정조 14년
金履正以義禁府言啓曰罪人白仁煥已爲拿來依辛漸等例具格嚴囚南間之意敢啓傳曰知道聞已年老亦有病云解枷一節自本府從便擧行取招時無敢解枷可也
정조 14년
金履正以義禁府言啓曰罪人白仁煥年近七十病且危重依下敎解枷嚴囚之意敢啓傳曰知道
정조 14년
李祖承以義禁府言啓曰時囚罪人鄭勗世金衡柱等杖一百收贖告身盡行追奪流三千里定配睦萬林永老杖一百收贖告身盡行追奪徒三年定配照律公事判付內鄭勗世勿限年最遠地定配金衡柱依此律勘配睦萬中功議各減一等林永老功減一等事命下矣鄭勗世告身盡行追奪杖一百收贖慶尙道昌原府勿限年最遠地定配金衡柱告身盡行追奪杖一百收贖仁同府流三千里定配睦萬中功議各減一等告身盡行追奪杖八十收贖忠淸道沔川郡順城驛徒二年定配而以議啓內辭意具罪目依例發遣府書吏押送于各其配所林永老功減一等告身盡行追奪杖九十收贖而徒二年半定配其母年七十四無兄弟獨身云依法典許贖何如傳曰允
정조 14년
金履正以義禁府言啓曰時囚罪人李昌培告身盡行追奪杖六十收贖徒一年定配照律公事判付內功減一等事命下矣李昌培功減一等減徒加杖杖一百收贖告身盡行追奪放送之意敢啓傳曰知道
정조 14년
禁府照目咸陽前府使李漢籌矣掃庫穀物名色不正雖曰謬例在法難貸以此照律罪杖八十收贖奪告身三等私罪奉敎依允功減一等爲良如敎
정조 14년
禁府照目前司諫尹行履矣有除輒稱在外寧有如許事體推考罪杖八十收贖奪告身三等私罪奉敎後勿如是之意嚴飭分揀放送爲良如敎
정조 14년
禁府啓目陽德前縣監李蘷原情云云今年二月果以此罪已經勘斷合有分揀之道是白乎矣不敢自下擅便上裁何如判付啓廟堂草記欲爲措辭下批近於煩屑未果一事再勘係是法典之外分揀放送爲良如敎
정조 14년
禁府啓目金溝前縣令吳晉秀原情云云傳旨內辭緣泛稱遲晩刑推得情何如判付啓與同罪在囚者明日開坐時考律勘放後草記公議區別減等爲良如敎
정조 14년
金履正以刑曹言啓曰今番放未放啓本或有罪犯之相似而一放一否者令該曹詳考草記事命下矣依傳敎諸道啓本參互考閱則密陽盧克柱淸河李有天盈德盧德成淸道朴春亨三嘉李忠得陰孝寬靈山朴好才靈巖郭啓雄咸平李希柱古阜李光實趙處禧綾州金致精長水元處仁淳昌李永復求禮羅成大羅州姜夢泰長城黃處坤嘉山李三得博川尹運復肅川皇甫稷牙山李昌郁溫陽李秀晉結城李碧壽等俱是逋欠罪而年條之久近錢穀之多寡與已蒙放鳳山趙重晉遂安金應昊長淵朴處孝安城李世輝瑞山廉誦善等無甚異同盈德姜渭良昌原韓夢良星州尹起莘尹愼亨順興李者斤老味永川安聖佖知禮金東玉谷城玄栻井邑金宅龍茂朱安雲駿長城李涵靈光鄭一鈷宣川姜興日三和崔允長咸從洪顯祖李德鉉泰川玄樞韓山裵千柱兔山李景學等或構捏土主或侵斥訟官罪而與已蒙放靑山鄭德裕麟蹄南履爲等所坐相似草溪金尙儀星州金奉來等俱是田結防納罪而與已蒙放靑陽姜遇文或一事竝配或罪犯相同仁同金鳳瑞密陽朴才允俱是非理立訟罪而與已蒙放文義金宗海罪名相似蔚山尹義謙慶州鄭一卜樂安奴恩金求禮韓龍瑞長興趙光元等俱是劫奸未成罪而與已蒙放蔚山梁壽岷等綾州徐甲福等甕津黃夢伊等罪犯相同竝放送三嘉金兌文和順趙明彬等俱以蔘契貢人貢蔘不卽進排罪而與嘉山崔潤泰一事散配潤泰則月前關西定配罪人移配時已爲嚴刑三次放送金兌文趙明彬等不宜罪同罰異依潤泰例嚴刑三次放送瑞興崔昌謙以東萊別差邊門將把守不嚴罪與設門將文成豹同時定配成豹則前已減等之故今番入於京畿放秩旣已蒙放昌謙則尙在不限年之致日前海西放未放回啓時雖請減等而當初兩漢所犯不但關係一事亦無輕重之別則當此同罪疎釋之日一放一仍不無斑駁之嫌一體放送宣川鄭軍敬係是侵辱官長罪而所犯情狀比他稍重且況同時定配人文化魯啓壽博川李玉才嘉山宣太才俱已減等鄭軍敬亦爲減等今此同罪草記之命寔出於雨露均霑之德意臣不勝欽仰攢頌之至而或慮有遺漏之弊泝考配案詳繹罪目則甕津朴大昌東萊姜必夏昌原金大鳴三和金重赫洪州崔奎衡德山金德河韓山朴絲漢順天金仁澤海南奴好男等俱以攔入場屋罪充定水軍而不但到配年久所坐相類甕津鄭尙翕以同罪前因其子之上言呼籲已爲蒙宥則今此大昌等之尙今在謫宜有一視之典而事係科場攔入且異今番赦典同罪則有非臣曹所敢擅便上裁何如傳曰允竝放送事分付可也
정조 14년
掌令許晪啓曰臣言議風裁本不近似於淸朝耳目而每致事會之迫急怵畏義分雖不得不冒沒承膺而瘡疣輒出愧懼徒積至於向來喉院之問備而臣之生疎憒劣益無所逃矣李潤彬事旣無在前之連啓則自爲伊日之停啓而府吏之不先報院晩始呼望以致大乖於格例則不能察飭之失臣實難免滿心慙惶靡所容措不可以時日之稍久職名之乍遞有所自恕其何可晏然仍冒於臺次乎請命遞斥臣職答曰不停不連仍不呼望事未前聞其失在於最初諸臺之僚員勿辭亦勿退待
정조 14년
掌令許晪啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法翼魯亟令王府設鞫得情施以當律驥顯弟龜顯亟令王府設輷嚴問期於得情龜顯二歲等七罪人竝令王府更爲捉囚嚴鞫得情夬施當律請南海縣定配罪人吳大益亟寢前命夬施當律新除授大司憲李義行時在京畿廣州地司諫院正言李萬榮時在京畿安城地請竝斯速乘馹上來事下諭答曰不允下諭事依啓
정조 14년
司諫宋銓疏曰伏以臣近患眼眚首尾四朔有劇無減障翳昏眵常隔重霧蛙步之間不得自由源委所祟屢經私慼怔忡諸症便成沈痼而以至阿堵傷損方技無效復起爲人將無其望且臣雖無疾病每叨見銜竊自有恧蹙不安未敢承當者謹按宋朝故事入臺百日而無言則有辱臺之罰臣於臺地出入頗久前後告身殆將滿百而性拙識昧一直緘默其孤負言責之罪奚但辱臺而止哉以是之故凡於不言之斥臣輒居一日前儒臣之疏論也旣在其職亦何敢諉之以未及呈身而自恕乎區區株守自劃有素而卽此一事尤係難冒向於鄕外尋醫之際連伏奉除旨未及竭蹶上來又於數日之內恩命荐下署經爲急牌召屢辱而以情以病束帶無路不得不連犯違傲悚惶悶隘尤增鬱冒伏乞天地父母俯垂矜諒亟命鐫削臣職仍治臣罪俾得安意調理不至廢視千萬幸甚臣今其視不能分明其口尙何能言而竊於近日事有難泯默略此尾陳焉七重囚之全釋自有原啓之爭執臣不敢煩瀆而龜顯是何等凶逆之親弟也二字刀削也當初捉囚意在覈情端緖將露諸供可按而遽爾特放任其所之若是而凶徒將何所懼輿憤何時可洩從前罪囚之關係逆獄者輒加涵貸而執法之爭一時紛然及夫發啓後則便謂了當而依舊伈泄刑政之玩職由於此伏願亟允臺啓還寢成命無或爲如前之故紙也噫紀綱肅而廉恥勵則中人以下不得不深飭名節紀綱壞而廉恥喪則中人之姿皆不免濡染利慾何者名與利相爲輕重而惟在琢磨風勵之如何耳皇朝部銜皆稱淸吏我朝遴選最重廉謹所以使居宦者顧名畏義有所激勸也顧今顯宦大吏躬犯穢汚上而貽辱朝廷下而重厲生民是何淸明之世有此蔑法無恥之風也關西事特因歲饑民困若恫之憂宵旰冞勤道査繡察絡繹申嚴而適此贓貪之先發耳此外諸道諸邑亦安知無似此干犯也哉近來習俗浮靡成風貧而倣富賤而慕貴一經邑宰不能廣宅占田則目之以庸孱滔滔營爲專在利慾而不如是則謂不足以齒於人徒知輕肥之爲可欲不識廉恥之爲何事貪風不矯貪墨無以禁革生民無以聊生如是而國將爲國乎伏願先飭在位痛革侈風凡於居家服食之節皆尙寒素使一世知有士夫風味之在此而不在彼則搢紳間名節將不待勵而自勵矣欽恤聖人之美事也好生天心之至仁也而贓吏之計繈擬律三尺至嚴則其不可容貸也決矣亦願現捉諸吏一從贓犯多少斷然置辟以謝小民以正法紀焉且伏聞外官之尤無良者稱以公用勒貸富戶之弊其來已久稍有貲産之民緣此而失業者比比而兩西爲尤甚云似此橫斂較諸賣鄕之類殆有浮焉亦宜嚴飭各道隨現重繩永絶此弊焉管子曰守國所以守穀斯民之水旱有備而免於顚連者專在守穀之得其道耳我國還上非糶糴而得常平之意非社倉而有備豫之實當初之設置令甲非不精密而長吏不謹監守吏鄕因緣作奸其弊也到今極矣守宰之遞易太半還穀下戶之流亡都緣還穀苟不及今矯正則竊恐所以爲民者適足以殃民而將至於穀不守而民不保寧不寒心臣於外邑事無所經歷雖未能悉究其利病而亦嘗略有所見聞者矣官自斂散而所收者吏奴則蠹耗鼠穴之奸將無以防納之也精實勻淨數又倍蓰受之也空殼塵土數必半減則剜肉醫瘡之冤將無以紓若夫峽滯沿匱之患誠緣營穀折色之弊爲方伯者罔念穀簿之不均惟問米價之貴賤遣裨校而詗探飭列邑而高下舟車不通之鄕則陳腐相仍市直翔踊之邑則囷儲都罄今番咸陽之事足以反隅哀彼蔀屋終歲力作所收幾何而未及仲冬缾罌俱竭至於賣犢販釜之不足則一邊犴狴一邊流散十室九空在在皆然洪惟如傷若保之聖念九閽雖邃窮閻甚邇似此疾苦固已照燭無餘矣其所釐正之方不容少緩而旣不能大有更張則目下救急之道只有峽沿裒益之政而已然而移彼就此之際或有道路敻遙之弊受東納西之時必有陳朽勒給之患苟不十分消詳務盡方便則雖有將來之實効而未免目前之貽害臣意則一從郡邑之稍近稍遠從民所願使之次次轉移切勿勒配强給亦令該邑守令凡於劃給之際無或彼我其民精劣惟均之意各別嚴飭恐合事宜矣臣閉目呼倩辭甚草略全未達意伏乞聖明不以人而廢言焉省疏具悉附陳關西外諸道贓貪事爾言甚好當留意矣侈風事爾言尤好此非以言敎者必因躬導未盡而然若使宮中有大布大帛之化今日侈風寧至此極此所以自勵而欲望一世之觀感者也贓吏計𦇤置辟事日前一倅之律止勘配非屈法也外官富戶勒貸之弊事令廟堂別般嚴飭穀簿裒益道里遠近一從民願事依所請亦令廟堂嚴飭該道爾其勿辭調理察職
정조 14년
大司諫洪秉聖疏曰伏以臣識蔑跡畸動遭顚躓數十年三司到處鐵限非但通朝之所共知抑亦聖明之所俯燭矣不意伏奉除旨以臣爲司諫院大司諫聞命驚惶罔知自措淸朝耳目本非所堪矧玆一院之長地望尤別雖無情勢之可言固不敢貪榮冒進而向縻臺銜重被人言特蒙聖恩曲賜庇覆四字寵喩十載感誦然而所遭刊改之斥自如於今日所叨職任之責尤重於前時臣於是職承膺與否初非可論無望進前屢違召命臣罪至此益無所逃伏乞亟命鐫改勿復檢擬以存廉防以肅朝綱焉嗚呼此何等時也義理晦矣隄防壞矣臣豈敢以不居其職不思沐浴之義哉噫嘻歷溯往牒履尊位而處艱屯者豈復有如我殿下者哉惟彼一種凶徒讎視我宗祊動搖我國本者嚆矢於尙禧傳法於厚麟一轉而爲榮德沮遏之謀再轉而爲夏明憯毒之書人心旣陷世道如漆毒流帀域禍及滔天興訛造訕先騷後動以下二行半刀削窮凶極惡愈出愈甚餘波遺種無處無之至若宇偉之擬帥而指劃於平日者何事簡驥之構疏而綢繆於暗地者何說鞫招昭在顧瞻已著箚奏迭陳誣逼難逃此莫非萌芽未除其節自生枝葉不祛其本愈深今雖大其秉執大其振作懲討如救焚討惡如拯溺尙恐爲勺水捧土而況上所施措太過於包容下之奉行不免於依違義理則仍至忠逆之莫分隄防則竝與懲討而未聞遂使國人之可殺路人之所知而以下九字刀削實恐包藏凶心之類竊笑而傍伺不知何樣禍機又出於何處也嗚呼國如無法賊何所憚聖人所以遏亂而杜禍者恃有法耳奈何咈群情而撓大法無少難焉以至近日曹囚處分而極矣此臣所以腐心而痛骨也伏願聖明惕然深憂赫然亟斷以昭乾綱以洩輿憤下絶三司之交爭上除九重之煩惱不勝幸甚噫有國之道莫先於足食而國家最重兩西之穀非但爲水旱之備亦係陰雨之慮而中朝經用倚辦於詳定近日貪汚專在於關路蓋以貨泉之流行比他道最易也見今數年失稔流散若是幾年徵貪贓濫若是者實是守宰之未盡審擇民食之不顧遠慮也臣謂自今詳定作錢每存節酌留貯之道文武守宰另揀廉約有幹之人以厚民天以忘西顧之憂焉有國之計莫先於裕財而暴殄之費莫過於麴糵近來城市之間大釀彌巷小酤連屋擧國若狂專事含杯非但風敎之有傷實爲天物之尾閭也曾見戊寅己卯之間禁令行久而亦非有名之樂歲斗米十文有餘今雖十歲十登此樂那可復見蓋飮食之奢急於他僭比者下類崇飮亦嫌少濁此而不革則民産日消於醉鄕時風漸歸於八達實非等閑之憂也臣謂今則縱不如向時之大禁宜思去其泰甚之道使一世少知邦禁不溺於沈冥則數月之間五部之內可得幾萬石穀豈少補哉噫天道不能使堯湯無憂故輪循豐約勢所必然今人之言豐年者必曰庚戌幸當斯歲大有之徵已見亦望及秋有登厚儲狼戾之粒以足三年之蓄焉省疏具悉附陳詳定作錢節酌留貯之道事問于廟堂尾陳事糜穀雖有弊豈至於擧國含杯乎觀於近日出入朝行者如右相判金吾外未見德將之容觴政亦不及古人而然耶爾其勿辭察職
정조 14년
庚戌四月二十六日巳時上御重熙堂左承旨入侍時左承旨李祖承記事官徐有聞記注官金良倜金鳳顯稟事閣臣徐浩修以次進伏訖上敎浩修曰判府事病勢如何耶浩修曰近日則稍有減勢矣浩修曰今番原春全羅兩道黃腸退板合爲七十八立今方船運上來依前例移送戶曹以爲區處之地何如上曰依爲之出擧條命祖承讀公事書判付訖仍命退諸臣以次退出
정조 14년
庚戌四月二十六日戌時上御誠正閣坐直承旨與下直守令入侍時同副承旨洪義浩假注書李海隣記注官金良倜金鳳顯平康縣監李命暹鴻山縣監金晉柱扶餘縣監李圾龍宮縣監閔光暹以次進伏訖上曰守令進前命暹等以次進前奏職姓名訖上曰七事除之承旨宣諭可也義浩宣諭訖上曰守令先退可也命暹等以次退出上命書傳敎曰龍岡縣令陽德縣監泰川縣監江東縣監殷山縣監罷拿之代今日政差出待下批皆令明日辭朝其中賑邑守令勿拘資級各別擇差給馬下送事分付上曰在外承旨許遞前望單子入之待下批牌招察任出榻敎命退諸臣以次退出
정조 14년
行都承旨柳戇坐左承旨李祖承坐右承旨金履正坐左副承旨李晩秀坐直右副承旨洪義浩坐同副承旨李命勳坐直注書徐有聞仕一員未差假注書李海隣仕直事變假注書任㸁仕
정조 14년
藥房都提調金鍾秀提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區憂慮敢來問安竝此仰稟答曰知道
정조 14년
李晩秀啓曰明日常參經筵取稟傳曰停
정조 14년
金履正啓曰御營廳將官來言今日本廳軍兵日次私習云矣敢啓傳曰知道
정조 14년
洪義浩啓曰合辭方張之時兩司無詣臺之員事甚未安除在外未署經外未肅拜呈告人員竝卽牌招何如傳曰允
정조 14년
李晩秀啓曰來初一日輪對日次而景慕宮夏享大祭齋戒相値頉稟之意敢啓傳曰知道
정조 14년
李命勳啓曰副修撰李鼎德下諭後過限不上來依定式禁推傳旨捧入之意敢啓傳曰知道
정조 14년
傳于柳戇曰此兩文臣文藝則不啻翹楚履歷則皆經文選欲送能句人莫宜居先而達夜徹朝終不擧行指名下敎之後屢次入稟萬萬駭然當該銓官爲先從重推考書狀官望筒斯速擬入
정조 14년
吏批以宋祥濂爲進賀謝恩書狀官
정조 14년
傳于洪義浩曰下直守令來待
정조 14년
以大司諫洪秉聖獻納柳雲羽掌令許晪牌不進罷職傳旨傳于李祖承曰只推
정조 14년
以全羅監司原春監司狀啓臨陂縣令尹光孚狼川縣監鄭來百催促下送事傳于李命勳曰令該曹今日下送後草記
정조 14년
以李基恒囚單子傳于洪義浩曰分揀放送
정조 14년
李命勳以弘文館言啓曰本館下番闕直事甚未安副修撰金熙采卽爲牌招入直何如傳曰允
정조 14년
李晩秀以弘文館言啓曰修撰成種仁連呈辭單不爲行公卽爲牌招察任何如傳曰允
정조 14년
金履正以兵曹言啓曰新除授造山萬戶朴慶履老母今年七十六歲法不當遠離赴任呈狀乞遞邊將之親年七十五歲以上者許遞其任載在法典依例改差何如傳曰允
정조 14년
李晩秀以禁衛營言啓曰來五月當十二番後部右司屬慶尙左道二哨右道三哨合五哨軍兵逢點實數六百五十二名已爲點閱整齊來五月初一日與內外各處入直將官軍兵等依例替代後舊軍放送之意敢啓傳曰知道
정조 14년
李晩秀以禁衛營言啓曰來七月當十三番後部後司屬慶尙左道五哨軍兵來六月二十五日京中逢點依例準二朔立番之意本道監兵使處豫爲知委何如傳曰知道
정조 14년
李晩秀以御營廳言啓曰本廳來五月六月兩朔應立前部左司屬慶尙左道五哨軍兵六百七十名已爲逢點整齊矣五月初一日與前司軍兵替代入番後舊軍放送之意敢啓傳曰知道
정조 14년
李晩秀以御營廳言啓曰本廳來七月八月兩朔應立前部中司屬慶尙左道五哨軍兵六月二十五日京中逢點七月初二日與左司軍兵當爲替代立番趁期調送事本道監兵使處依前知會之意敢啓傳曰知道